Diari Oficial de la Generalitat Valenciana


Sumari del DOGV 6773, del 14-05-2012 (2012/4379)

Bases i convocatòria per a cobrir una plaça d'agent del cos de la Policia Local de Xeresa.
------------------------------------------------------------------------------------------

### Dades del document

Número de DOGV
:   6773

Data del DOGV
:   14-05-2012

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2012/4379


Data del document
:   25-04-2012

Organisme emissor
:   Ajuntament de Xeresa

Tipus de document
:   Anunci

Correcció d'errades

 Descriptors 

:   * Xeresa
    * concurs administratiu

Bases i convocatòria per a cobrir una plaça d'agent del cos de la Policia Local de Xeresa. [2012/4379]  
Per la Resolució d'Alcaldia (Decret núm. 2012/0156, de 20.04.2012) es van aprovar les bases i la convocatòria per cobrir una plaça d'agent del cos de la policia local del municipi de Xeresa, mitjançant el sistema d'oposició lliure.  
El text íntegre de les bases aprovades és el següent:  
  
«Bases que regiran la convocatòria de proves selectives, per a la cobertura en propietat d'una plaça de l'escala bàsica de la policia local, categoria agent.  
  
Primera. Objecte de la convocatòria  
Les presents bases tenen per objecte establir les normes per les quals s'ha de regir el procés selectiu per a la provisió en propietat d'una plaça, subgrup C1 (grup C, segons art. 25 de la Llei 30/1984, de 2 d'agost), de l'escala d'administració especial, subescala de serveis especials, classe policia local, categoria agent, vacants en la plantilla de personal funcionari, inclosa en l'oferta d'ocupació pública corresponent a l'exercici 2010, pel sistema selectiu d'oposició i torn lliure, amb superació de curs selectiu a l'Institut Valencià de Seguretat Pública (IVASP), de contingut teoricopràctic.  
  
Segona. Normativa d'aplicació  
La realització de les proves selectives se subjectarà, en tot allò que no estiga expressament previst en les presents bases, en el que disposen les disposicions següents:  
- La Llei 7/2007, de 12 d'abril, de l'Estatut Bàsic de l'Empleat Públic. La Llei 10/2010, de 9 de juliol, de la Generalitat, d'Ordenació i Gestió de la Funció Pública Valenciana.  
- La Llei 6/1999, de 19 d'abril, de la Generalitat Valenciana, de Policies Locals i de Coordinació de Policies Locals de la Comunitat Valenciana, i normes de desplegament.  
- El Decret 88/2001, de 24 d'abril, del Govern Valencià, pel qual s'estableixen les bases i els criteris generals uniformes per a la selecció, promoció i mobilitat de totes les escales i categories de les policies locals i auxiliars de policia local de la Comunitat Valenciana.  
  
- Ordre d'1 de juny de 2001, de la Conselleria de Justícia i Administracions Públiques, de desplegament del Decret 88/2001, de 24 d'abril.  
  
- Ordre de 23 de novembre de 2005, de la Conselleria de Justícia, Interior i Administracions Públiques, per la qual s'estableixen criteris mínims per a la selecció dels policies locals de la Comunitat Valenciana en les proves físiques, psicotècniques i de reconeixement mèdic.  
  
- Els preceptes bàsics vigents continguts en la Llei 30/1984, de 2 d'agost, de Mesures per a la Reforma de la Funció Pública.  
- Els preceptes bàsics vigents continguts en la Llei 7/1985, de 2 d'abril, Reguladora de les Bases de Règim Local, i en el Reial Decret Legislatiu 781/1986, de 18 d'abril, pel qual s'aprova el Text Refós de les disposicions vigents en matèria de règim local.  
- Els preceptes bàsics del Reial Decret 896/1991, de 7 de juny, pel qual s'estableixen les regles bàsiques i els programes mínims als quals s'ha d'ajustar el procediment de selecció dels funcionaris d'administració local.  
- El Decret 33/1999, de 9 de març, del Govern Valencià, pel qual s'aprova el Reglament de Selecció, Provisió de Llocs de Treball i Carrera Administrativa del personal comprés en l'àmbit d'aplicació de la Llei de la Funció Pública Valenciana.  
- Supletòriament, en tots aquells preceptes que resulten vigents, els preceptes no bàsics continguts en el Reial Decret Legislatiu 781/1986, de 18 d'abril; en la Llei 30/1984, de 2 d'agost; i en el Reial Decret 896/1991, així com en el Reial Decret 364/1995, de 10 de març, pel qual s'aprova el Reglament General d'Ingrés del Personal al Servei de l'Administració General de l'Estat i de Provisió de Llocs de Treball i Promoció Professional dels Funcionaris Civils de l'Administració General de l'Estat.  
- La resta de disposicions normatives que resulten aplicables a la matèria i/o aquelles que substituïsquen o despleguen les normes anteriorment assenyalades.  
  
Tercera. Condicions o requisits d'admissió dels aspirants  
Per poder prendre part en la realització de les proves selectives d'aquesta convocatòria, els aspirants hauran de reunir els següents requisits en la data en què finalitze el termini de presentació d'instàncies i mantenir-los durant el procés selectiu:  
a) Tenir la nacionalitat espanyola.  
b) Estar en possessió del títol de Batxiller Superior, o equivalent, o complides les condicions per obtenir-lo en la data que finalitze el termini presentació d'instàncies.  
c) No patir cap malaltia o defecte físic que impedisca l'exercici de les funcions, d'acord amb els quadres d'exclusions mèdiques establides en l'Ordre de 23 de novembre de 2005, de la Conselleria de Justícia, Interior i Administracions Públiques (DOCV núm. 5148, de 02.12.2005), i tenir una estatura mínima de 1,65 metres els homes i 1,60 metres les dones.  
d) Tenir complits 18 anys, sense excedir l'edat de 36 anys. Als efectes de l'edat màxima es compensarà el límit amb els serveis prestats anteriorment a l'administració local com a policia local o auxiliar de policia local.  
e) No haver sigut separat, per mitjà d'expedient disciplinari, del servei de l'Estat, de les comunitats autònomes o de les entitats locals, ni trobar-se inhabilitat per a l'exercici de funcions públiques.  
f) Estar en possessió dels permisos que habiliten per a la conducció de vehicles de les classes B i A, que permeta la conducció de motocicletes de potència que no sobrepassen els 25 kW o una relació potència/pes ni superior a 0,16 kW/kg.  
Això no obstant, el requisit establit en l'apartat d), de no excedir de l'edat de 36 anys, s'exigirà únicament fins a la data que finalitze el termini de presentació d'instàncies.  
  
Quarta. Forma i termini de presentació d'instàncies  
Per a participar en el procés selectiu, els aspirants hauran de complimentar degudament els models d'instància que es facilitaran en les dependències de l'entitat local.  
En les sol·licituds per prendre part en les corresponents proves d'accés, els aspirants manifestaran que reuneixen totes i cada una de les condicions i requisits exigits en les presents bases, referides a la data de finalització del termini de presentació d'instàncies.  
Les instàncies hauran d'anar firmades per l'aspirant i adreçades a l'alcalde president de l'Ajuntament de Xeresa, amb els següents documents adjunts:  
- Fotocòpia compulsada del document nacional d'identitat.  
- Justificant del pagament dels drets d'examen.  
- Fotocòpia compulsada del títol exigit.  
- Certificat mèdic oficial on es faça constar expressament la seua capacitat per a concórrer a les proves físiques exigides per a l'accés a la categoria d'agent, així com que no es troben impedits o incapacitats per a l'accés a la funció pública, de conformitat amb l'Ordre de 23 de novembre de 2005, de la Conselleria de Justícia, Interior i Administracions Públiques.  
Els drets d'examen es fixen en la quantitat de cent euros (100 €) i seran satisfets per mitjà d'ingrés o transferència bancària al compte obert en Bancaixa (oficina Xeresa) amb el número següent: 2077 0208 12 9012852109. L'import dels drets d'examen només podrà ser tornat quan l'aspirant no fóra admés en les proves per falta dels requisits per a participar-hi.  
Les instàncies hauran de presentar-se al Registre General de l'Ajuntament (c/ Alcodar, 16, de Xeresa, 46085), o en qualsevol de les formes que determina l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú, dins del termini de 20 dies naturals, comptadors des de l'endemà de la publicació de l'extracte de la convocatòria en el Butlletí Oficial de l'Estat.  
  
Les presents bases es publicaran en el Butlletí Oficial de la Província de València i en el Diari Oficial de la Comunitat Valenciana, i el seu extracte en el Butlletí Oficial de l'Estat.  
  
  
Cinquena. Admissió d'aspirants  
Finalitzat el termini de presentació d'instàncies, l'Alcaldia dictarà una resolució en què declararà aprovada la llista provisional d'aspirants admesos i exclosos, la qual es publicarà en el Butlletí Oficial de la Província de València i al tauler d'edictes de l'ajuntament, i en la qual es farà constar el nom i els cognoms dels aspirants admesos i exclosos i, si és el cas, el motiu d'exclusió, així com el lloc, la data i l'hora de constitució del tribunal, la seua composició i la data, l'hora i el lloc de començament de les proves selectives. En dita resolució es concedirà un termini de 10 dies hàbils per a la rectificació de defectes i presentació de reclamacions pels aspirants exclosos. Els errors de fet podran rectificar-se en qualsevol moment, d'ofici o a petició de l'interessat.  
  
Conclòs el termini de reclamació i rectificacions, sense que s'haja formular cap reclamació, la llista provisional s'entendrà elevada automàticament a definitiva. En cas contrari, les rectificacions i reclamacions presentades seran acceptades o rebutjades per resolució de la Alcaldia, en la qual s'aprove la llista definitiva, a la qual se li donarà publicitat en la mateixa forma que la llista provisional. Els aspirants que, dins del termini assenyalat no rectifiquen l'exclusió o al·leguen l'omissió, justificant el seu dret a ser inclosos en la relació d'admesos, seran definitivament exclosos del procés selectiu.  
La resolució, per la qual s'aprova la llista definitiva d'admesos i exclosos, posa fi a la via administrativa i de conformitat amb el que es disposa en els articles 116 i 117 de la Llei 30/1992, de 26 de novembre, i els articles 25 i 46 de la Llei 29/1998, de 13 de juliol, contra la qual els interessats podran optar per interposar un dels següents recursos:  
  
- Recurs de reposició davant l'Alcaldia Presidència, en el termini d'un mes a comptar des l'endemà de la publicació de l'esmentada resolució.  
- Recurs contenciós administratiu, davant els jutjats del mateix ordre de València o davant el jutjat contenciós administratiu del domicili del recurrent, a la seua pròpia elecció, en el termini de dos mesos comptadors des l'endemà de la publicació de la referida resolució.  
  
- Tot això sense perjudici de poder exercir qualsevol altre recurs o acció que s'estime procedent en defensa dels seus interessos.  
  
Sisena. Tribunal de selecció  
El tribunal qualificador estarà constituït pels següents membres, tots ells designats per l'Alcaldia:  
- President: un funcionari de carrera del cos de policia local d'igual o superior categoria a la plaça exigida, de qualsevol administració pública, designat pel president de la corporació.  
- Secretari: el de la corporació o empleat d'aquesta en qui delegue amb titulació igual o superior que la plaça objecte de la convocatòria, que actuarà a més com a vocal.  
- Vocals: tres funcionaris de carrera pertanyents a altres administracions públiques, preferentment de cossos de la policia local.  
La designació dels membres del tribunal inclourà la dels respectius suplents i es farà pública juntament amb la relació d'admesos i exclosos. Tots els membres del tribunal hauran d'estar en possessió d'una titulació igual o superior a l'exigida en la present convocatòria i actuaran, en tot cas, a títol individual.  
El tribunal podrà disposar la incorporació als seus treballs d'assessors especialistes per a les proves psicotècniques, mèdiques, d'aptitud física i valencià. El seu nomenament haurà de fer-se públic juntament amb el del tribunal. Els assessors i especialistes han d'estar sotmesos a les mateixes causes d'abstenció i recusació que la resta del tribunal.  
Els membres del tribunal hauran d'abstenir-se d'intervenir, notificant-ho a l'autoritat convocant, i els aspirants podran recusar-los quan concórreguen les circumstàncies previstes en l'article 28 de la vigent Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o quan hagueren realitzat tasques de preparació d'aspirants en els cinc anys anteriors a la publicació de la convocatòria.  
El tribunal no podrà constituir-se ni actuar sense la presència de la majoria dels seus membres, titulars o suplents indistintament, sent necessari l'assistència del president o del secretari. En cada sessió del tribunal podran participar els membres titulars presents en el moment de la constitució i si aquests estan absents, els suplents, sense que puguen substituir-se entre ells, en la mateixa sessió. Si constituït el tribunal i iniciada la sessió, s'absentara el president i/o el secretari, designaran, entre els vocals concurrents, el seu substitut durant la seua absència.  
  
De totes i cada una de les sessions del tribunal, tant de celebració d'exercicis, com de correcció, avaluació i deliberació dels assumptes de la seua competència, el secretari estendrà una acta, que serà firmada per tots els membres del tribunal, en què es faran constar les qualificacions dels exercicis, i també els incidències i, si fóra necessari, les votacions que es produïren. Les actes numerades i rubricades constituiran part de l'expedient que reflectirà el procés selectiu portat a terme.  
  
Si els membres del tribunal de selecció, una vegada iniciades les proves de l'oposició i les qualificacions dels mèrits del concurs, cessen en els càrrecs en virtut dels quals van ser assignats, continuaran exercint les seues funcions fins que acabe totalment el procés selectiu de què es tracte. Si per qualsevol motiu, els membres del tribunal, el secretari o president o els seus suplents, amb independència de la responsabilitat en què concorren, no puguen i vulguen continuar exercint com a membres, la qual cosa impedeix continuar amb la tramitació reglamentària del procediment selectiu per falta de titulars o suplents necessaris, es consideraran vàlides les actuacions anteriors i amb el tràmits previs corresponents, es designaran els substituts dels que hagen cessat i, posteriorment, es realitzaran les actuacions que falten fins a la finalització del procés selectiu.  
El tribunal està facultat per a resoldre els dubtes i les qüestions que puguen suscitar-se durant la realització de les proves i adoptar els acords necessaris per a garantir el bon ordre del procés selectiu en tot allò que no estiga previst en aquestes bases. Així mateix, està facultat per a interpretar-les adequadament.  
Els actes que posen fi als procediments selectius hauran de ser motivats. La motivació dels actes de tribunal dictats en virtut de la discrecionalitat tècnica, científica o professional en l'exercici de la seua comesa de valoració serà suficient que estiga referida al compliment de les normes legals i reglamentàries, així com a les contingudes en les presents bases.  
Als efectes del que es disposa en l'article 30 del Reial Decret 462/2002, de 24 de maig, el tribunal que actue tindrà la categoria segona de les recollides en aquell, tant respecte a les assistències dels membres del tribunal com dels seus assessors i col·laboradors.  
  
Setena. Començament i desenvolupament del procés selectiu  
Els exercicis del procediment selectiu no podran començar fins que transcórreguen almenys 15 dies hàbils des de la publicació de la relació definitiva d'admesos i exclosos, o des que la relació provisional d'admesos haja esdevingut definitiva.  
Una vegada començat el procés selectiu no serà obligatòria la publicació dels successoris anuncis de la celebració de la resta de proves en el Butlletí Oficial de la Província de València, sinó que s'efectuaran pel tribunal en el tauler d'anuncis de l'ajuntament. Si el tribunal estima un altre mitjà més idoni o de major seguretat jurídica per als opositors, amb la finalitat de facilitar la màxima divulgació informarà als aspirants durant la realització de l'exercici.  
Els anuncis de celebració de proves hauran de fer-se públics amb 12 hores, almenys, d'antelació al començament d'aquest, si es tracta del mateix exercici, o de 48 hores, si es tracta d'un de nou. Es podrà reduir aquestes hores si el tribunal ho proposa i ho accepten tots els aspirants, o aquests ho sol·liciten unànimement per escrit, cosa que es farà constar en l'expedient.  
Des de la total conclusió d'un exercici o prova fins al començament del següent, haurà de transcórrer un termini mínim de 72 hores i màxim de 45 dies naturals. Es podrà reduir els terminis anteriors si el tribunal ho proposa i ho accepten tots els aspirants, o aquests ho sol·liciten unànimement per escrit, i es farà constar en l'expedient.  
Els opositors seran convocats per a cada exercici en nomenament únic i hauran de presentar el document nacional d'identitat, permís de conducció, passaport o un altre document que segons el tribunal verifique la seua identitat. Els qui no compareguen en el moment de ser nomenats o abans d'iniciar-se les proves, quedaran exclosos de l'oposició, llevat dels casos de força major degudament justificats i apreciats lliurement pel tribunal, sempre que no haja acabat la prova corresponent i l'admissió no dificulte el desenvolupament del procés, no perjudique l'interés general o de tercers ni menyscabe el principi d'igualtat amb la resta d'aspirants.  
L'ordre d'actuació dels aspirants en aquells exercicis en què no puguen actuar conjuntament estarà determinat pel sorteig previst en l'apartat 3 de l'article 10 del Decret 33/1999, de 9 de març, del Govern Valencià.  
El tribunal, excepte raons que justifiquen el contrari o qual per la naturalesa de les proves no siga possible, adoptarà les mesures necessàries per garantir que els exercicis siguen corregits sense conéixer la identitat de l'aspirant.  
Els aspirants hauran d'observar en tot moment les instruccions dels membres del tribunal o del personal ajudant, col·laborador o assessor, durant la realització de les proves, per a l'adequat desenvolupament d'aquestes. Qualsevol alteració en el desenvolupament normal de les proves per part d'un aspirant, quedarà reflectit en l'acta corresponent, encara que aquest aspirant podran continuar realitzant l'exercici amb caràcter condicional fins que el tribunal resolga sobre l'incident.  
Abans de començar cada exercici i sempre que s'estime convenient durant el seu desenvolupament, els membres del tribunal, ajudant o assessors comprovaran la identitat dels aspirants.  
  
Huitena. Procés selectiu  
El sistema de selecció serà el d'oposició lliure. L'oposició constarà dels exercicis que s'establisquen en el Decret 88/2001, de 24 d'abril, del Govern Valencià, pel qual s'estableixen les bases i els criteris generals uniformes per a la selecció, promoció i mobilitat de totes les escales i categories de les policies locals i auxiliars de policia local de la Comunitat Valenciana.  
Prèviament a l'inici de les proves, els aspirants aportaran un certificat mèdic oficial en què es faça constar expressament al capacitat per a concórrer a les proves físiques exigides per a l'accés a la categoria d'agent, així com que no es troben impedits o incapacitats per a l'accés a la funció pública.  
Els exercicis de l'oposició seran els següents:  
  
Primer exercici: obligatori i eliminatori.  
Mesurament d'estatura. Els aspirants hauran d'aconseguir o superar les talles que consten en els requisits de la base tercera. La qualificació d'aquest exercici serà d'apte o no apte.  
  
Segon exercici: obligatori i eliminatori.  
Exercici o prova psicotècnica. Consistirà a superar els exercicis o proves psicotècniques aptitudinals i de personalitat de conformitat amb el que es disposa en l'Ordre de 23 de novembre de 2005, de la Conselleria de Justícia, Interior i Administracions Públiques. La qualificació d'aquest exercici serà d'aptes o no apte.  
La superació de la dita prova, als municipis de la Comunitat Valenciana, homologada per l'IVASP, tindrà una validesa d'un any des de la seua realització, i eximirà durant aquest període l'aspirant de tornar a realitzar-les.  
El tribunal podrà declarar l'exempció de la realització d'aquesta prova als aspirants que ho sol·liciten per haver-la realitzat i superat, d'acord amb l'Ordre de 23 de novembre de 2005, per a places de la mateixa escala i categoria, i acrediten la dita documentació amb anterioritat a la realització de la prova, i es prendran en consideració les sol·licituds presentades fins a l'últim dia hàbil a la data de celebració de la prova. La justificació i acreditació de l'homologació de la prova psicotècnica, així com de la data de la seua realització, correspon exclusivament als aspirants que pretenguen fer valer aquesta exempció. Si el tribunal considerara que les circumstàncies descrites no es troben suficientment acreditades o se suscitaren dubtes sobre la seua homologació, el tribunal podrà acordar que el o els aspirants que es troben en aquesta situació realitzen el present exercici. Tots els aspirants convocats preceptivament hauran de presentar-se el dia de celebració de la prova als efectes de conéixer la resolució del tribunal respecte dels exempts a aquesta prova.  
La no-presentació implicarà decaure en el dret a continuar en el present procés selectiu.  
  
Tercer exercici: obligatori i eliminatori.  
Proves d'aptitud física. Consistirà a superar les següents proves d'aptitud física, de realització obligatòria totes elles, que pose de manifest la capacitat per al desenvolupament del lloc de treball, el contingut i les marques mínimes de les quals seran, almenys, les següents:  
- Escalada de corda amb presa de peus: homes, 4 metres; dones, 3 metres.  
- Salt de longitud amb carrera: homes, 4 metres; dones, 3,80 metres.  
- Salt d'altura: homes, 1,10 metres; dones, 1 metre.  
- Carrera de velocitat en 60 metres: homes, 10 segons; dones, 12 segons.  
- Carrera de resistència en 1.000 metres: homes, 4 minuts; dones, 4 minuts 10 segons.  
- Natació: 50 metres: homes, 57 segons; dones, 1 minut.  
La valoració de les proves d'aptitud física en les proves de salt es realitzarà amidant la distància efectiva.  
La corporació declina tota responsabilitat que es derive dels accidents que s'hi puguen produir com a conseqüència d'aquest exercici.  
  
La qualificació d'aquest exercici serà d'apte o no apte, i caldrà superar com a mínim quatre de les proves per a ser qualificat com a apte.  
  
  
Quart exercici: obligatori i eliminatori.  
Consistirà a contestar correctament per escrit un qüestionari d'un mínim de 50 preguntes i màxim 75 preguntes, amb quatre respostes alternatives, una d'aquestes certa, en un temps màxim d'1 hora i 30 minuts, a determinar pel tribunal, sobre temes relacionats en els grups I a IV, ambdós inclosos, el temari que s'indica pera la categoria d'agent de policia, en l'Ordre d'1 de juny de 2001, de la Conselleria de Justícia i Administracions Públiques, de desplegament del Decret 88/2001, de 24 d'abril, del Govern Valencià.  
El tribunal podrà incloure una relació de preguntes amb caràcter supletori, que només seran corregides i computaran en el resultat final en cas de quedar sense efecte alguna de les preguntes que conformen el text, que passaran a substituir per l'ordre numèric de transcripció a la pregunta o preguntes que hagen resultat excloses.  
Les respostes errònies es valoraran negativament amb una penalització equivalent a un terç del valor de cada contestació correcta, per tant, per cada tres respostes errònies es descomptarà una de correcta.  
La qualificació d'aquest exercici serà de 0 a 10 punts, i seran eliminats els aspirants que no assolisquen una puntuació mínima de 5 punts.  
  
Cinqué exercici: obligatori i eliminatori.  
Desenvolupament del temari. Consisteix a desenvolupar per escrit durant un temps màxim d'1 hora i 30 minuts i mínim d'1 hora, dos temes elegits per l'aspirant de quatre proposats pel tribunal, dels grups I a IV, ambdós inclusivament, que composen el temari establit per a la categoria d'agent de policia, en l'Ordre d'1 de juny de 2001, de la Conselleria de Justícia i Administracions Públiques, de desplegament del Decret 88/2001, de 24 d'abril, del Govern Valencià.  
Els dits temes seran llegits en sessió pública davant del tribunal, que podrà formular les preguntes o aclariments que sobre aquests jutge oportuns. Es valorarà la claredat d'idees i el coneixement sobre els temes exposats.  
La qualificació d'aquest exercici serà de 0 a 10 punts, i per a superar l'exercici s'haurà d'obtenir un mínim de 5 punts.  
  
Sisé exercici: obligatori i no eliminatori.  
Consistirà en l'exposició per escrit d'un tema dels que composen el grup cinqué del temari (corresponent a l'entorn sociolocal del municipi), segons l'Ordre d'1 de juny de 2001, de la Conselleria de Justícia i Administracions Públiques, i que s'indiquen en l'annex a aquestes bases, en un temps màxim d'1 hora i mínim de 45 minuts, en què es valoraran els coneixements exposats, la claredat en l'exposició, la neteja, la redacció i l'ortografia, que, en tot cas, seran llegits pels aspirants en sessió pública.  
L'exposició escrita del tema podrà substituir-se per la realització d'un qüestionari de 25 preguntes sobre els temes del grup cinqué del temari, amb quatre respostes alternatives, en què serà correcta només una d'aquestes, en el temps abans esmentat, i es penalitzaran les respostes errònies amb una penalització equivalent a un terç del valor de cada resposta correcta.  
La qualificació d'aquest exercici serà de 0 a 5 punts.  
La valoració dels exercicis de desenvolupament del temari s'efectuarà per mitjà de l'obtenció de la mesura aritmètica de cada un dels membres del tribunal de selecció, i es rebutjaran a aquests efectes totes les puntuacions màximes i mínimes quan entre aquestes existisca una diferència de 4 punts o més, i servirà, si és procedent, com a punt de referència la puntuació màxima obtinguda. La dita diferència serà de 2 punts quan es tracte de valorar els temes locals.  
  
Seté exercici: obligatori i no eliminatori.  
Consistirà a traduir del valencià al castellà, i viceversa, un text proposat pel tribunal, en un temps màxim de 30 minuts.  
Aquest exercici es qualificarà de 0 a 4 punts, a raó de 2 punts com a màxim per cada una de les traduccions.  
  
Huité exercici: obligatori i eliminatori.  
Consistirà a superar un reconeixement mèdic, d'acord amb el quadre d'exclusions mèdiques que s'expressa en l'Ordre de 23 de novembre de 2005, de la Conselleria de Justícia, Interior i Administracions Públiques.  
La superació d'aquesta prova realitzada d'acord amb l'Ordre de 23 de novembre de 2005 mencionada, homologada expressament per l'IVASP, tindrà una validesa d'un any des de la seua realització, per la qual cosa quedaran exempts de realitzar-la tots aquells que en el dit període l'hagen superada, sempre que no es produïsquen malalties que, a judici del tribunal mèdic, justifiquen la necessitat de tornar a realitzar-la. L'exempció haurà de ser declarada pel tribunal qualificador, després de l'acreditació documental prèvia suficient, amb anterioritat a la realització de la prova. La relació d'aspirants exempts de realitzar el reconeixement mèdic es farà pública al tauler d'anuncis de l'ajuntament. La càrrega de la prova de l'homologació del reconeixement mèdic, així com de la data de la seua realització, correspon exclusivament als aspirants que pretenguen fer valer aquesta exempció, Si el tribunal considerara que se suscitaren dubtes sobre la seua homologació o les circumstàncies descrites podrà acordar que el o els aspirants que es trobaren en aquesta situació realitzen aquest exercici.  
  
Novena. Relació d'aprovats i borsa de treball  
Finalitzades les proves selectives, el tribunal farà públiques al tauler d'anuncis de l'ajuntament la relació d'aspirants aprovats, per ordre de puntuació final obtinguda, en nombre no superior al de places convocades, tenint en compte la qualificació de tots els exercicis.  
  
En els supòsits d'empat en les qualificacions finals, el tribunal dirimirà aquest atenent als següents criteris d'aplicació successiva, en cas de persistir l'empat:  
- La major puntuació obtinguda en el quart exercici.  
- La major puntuació obtinguda en el cinqué exercici.  
- La major puntuació obtinguda en el sisé exercici.  
La relació d'aprovats començarà, per ordre decreixent, per l'aspirant que haja obtingut la puntuació total més alta i acabarà, si és procedent, quan el nombre d'inclosos en la relació coincidisca amb el nombre de places convocades. És a dir, que es consideraran aprovats, entre els aspirants que ha superat les proves, aquells que hagen obtingut major puntuació, en nombre no superior al de vacants convocades.  
  
Així mateix, a l'efecte de constituir una borsa de treball per a cobrir possibles necessitats temporals, l'Ajuntament haurà de relacionar els aspirants no seleccionats que hagueren aprovat com a mínim fins al quart exercici inclusivament, per ordre de puntuació   
La vigència d'aquesta borsa s'estendrà fins a la constitució d'una de nova.  
El tribunal formularà proposta a la corporació dels aspirants que, havent superat el procés selectiu, i després de la presentació de la documentació exigida per les bases de la convocatòria, hagen d'incorporar-se a l'IVASP, per a continuar un curs de formació teoricopràctic de caràcter selectiu.  
Quan algun o alguns dels aspirants aprovats renunciaren a continuar el procés de selecció, o siguen exclosos d'aquest per no posseir algun dels requisits exigits, no presentar la documentació, o per falsedat d'aquesta, o per no superar el curs selectiu, s'anul·laran les actuacions respecte d'aquests i el tribunal podrà proposar la inclusió en la llesta d'admesos del mateix nombre que el d'exclosos per les anteriors causes, aquells que s'incorporaran a la realització del curs selectiu en aquestes condicions que les assenyalades en l'article 9 del Decret 88/2001, de 24 d'abril, del Govern Valencià, sense perjudici de la responsabilitat que, si és procedent, pogueren haver incorregut.  
  
Deu. Presentació de documents  
En el termini de 20 dies naturals, a comptar des l'endemà de la publicació al tauler d'edictes d'aquesta corporació de la relació d'aprovats a què es refereix l'apartat anterior, els aspirants aprovats que hi figuren hauran de presentar en el Registre General de l'Ajuntament els documents acreditatius de les condicions de capacitat i requisits exigits en aquestes bases. Si dins del termini indicat, i llevat del cas de força major, no es presentara l'anterior documentació, no podrà ser nomenat funcionari, i s'invalidarà l'actuació respecte d'aquest, i la nul·litat subsegüent dels actes del tribunal respecte a aquest, sense perjudici de la responsabilitat en què pogueren haver incorregut, si és procedent.  
  
En el supòsit que l'aspirant siga exclòs per no presentar la documentació requerida, o per falsedat d'aquesta, el tribunal podrà proposar la inclusió en la llista d'admesos, del mateix nombre d'exclosos per les causes anteriors, sempre que hagen superat les proves selectives.  
  
Els qui tingueren la condició de funcionaris de carrera en qualsevol administració pública estaran exempts de justificar documentalment les condicions i la resta de requisits ja acreditats per a obtenir el seu nomenament anterior, i hauran de presentar únicament un certificat de l'organisme del qual depenen per acreditar la seua condició i la resta de circumstàncies que consten en el seu expedient personal. Això no obstant, si en les bases s'exigeixen condicions o requisits que no consten en el seu expedient personal, s'hauran d'acreditar en la forma abans indicada.  
  
Onze. Curs selectiu  
El tribunal formularà proposta al president de la corporació dels aspirants que, havent superat la fase d'oposició, després de la presentació prèvia de la documentació exigida en aquestes bases, hagen de superar en l'IVASP un curs de caràcter selectiu, de contingut teoricopràctic, d'acord amb el que es preveu en el Decret 88/2001, de 24 d'abril, del Govern Valencià.  
El curs selectiu constarà de dos fases: una, de formació i selecció en l'IVASP, amb una duració de 700 hores lectives; una altra, de pràctiques, que es realitzaran al municipi de Xeresa, amb una duració de dos mesos.  
Els aspirants proposats s'incorporaran a l'IVASP per a realitzar el primer curs que es convoque. La qualificació d'aquest correspondrà a l'IVASP. En cada convocatòria, els aspirants que no superaren el curs de selecció i formació podran incorporar-se al curs immediatament posterior. Si no superen aquest segon curs, quedaran definitivament decaiguts en el seu dret a participar en el procés de selecció instat.  
Aquells que no pogueren realitzar el curs selectiu per compliment del servei militar, o prestació social substitutòria, o per qualsevol altra causa de força major, degudament justificada i apreciada per l'administració, el realitzaran, si no persisteixen aquestes circumstàncies, en la convocatòria immediata posterior.  
Aquells aspirants que hagueren realitzat amb anterioritat el curs selectiu per a l'accés a la mateixa escala de la policia local al municipis de la Comunitat Valenciana quedaran exempts de realitzar-lo, per mitjà de resolució del director general competent en matèria de policia, a proposta de la direcció de l'IVASP, si no hagueren transcorregut més de quatre anys des de la data de realització i superació d'aquest, i no s'haguera alterat substancialment el seu contingut.  
La qualificació del curs, tant del període teoricopràctic com de les pràctiques, correspondrà a l'IVASP, i la seua valoració es realitzarà sobre la base de criteris objectius, que tindran en compte, entre altres, els següents punts: assimilació dels coneixements impartits, responsabilitat, dedicació, actituds enfront al professorat i a la resta d'alumnes, i tots aquells altres aspectes de l'actuació de l'aspirant que siguen necessaris per a valorar la seua capacitat per a una adequada prestació de les funcions atribuïdes al lloc de treball.  
Durant la realització del curs teoricopràctic, els aspirants seran nomenats funcionaris en pràctiques de les respectives corporacions locals, amb els drets inherents a aquesta situació i percebent, en tot cas, les retribucions íntegres del lloc al qual aspiren.  
  
Dotze. Nomenament  
Superades les proves de selecció i el curs teoricopràctic que constarà de dues fases, segons el punt anterior: una de formació i selecció, i una altra de pràctiques; després de presentació de la documentació exigida, els aspirants aprovats seran nomenats funcionaris de carrera, i hauran de prendre possessió en el càrrec en el termini màxim de 30 dies a comptar des de l'endemà a aquell en què els siga notificat el nomenament. Els nomenaments hauran d'efectuar-se en el termini màxim de 15 dies, comptats des de la comunicació de l'IVASP.  
  
Trtetze. Impugnacions, vinculació, modificació i publicació de les bases  
Contra les bases, l'acord aprovatori de les quals és definitiu en via administrativa, els interessats legitimats podran interposar un dels següents recursos:  
- Amb caràcter potestatiu, recurs de reposició davant del mateix òrgan que va dictar l'acte recorregut en el termini d'un mes, a comptar des l'endemà al de la publicació de les bases en el Butlletí Oficial de la Província de València. Si transcorre un mes des l'endemà de la interposició del recurs de reposició sense que haja sigut resolt expressament, podrà entendre's que ha sigut desestimat i interposar recurs contenciós administratiu, a elecció seua, davant el Jutjat Contenciós Administratiu de València o del domicili del recurrent, en el termini de sis mesos.  
  
- Recurs contenciós administratiu, a elecció seua, davant el Jutjat Contenciós Administratiu de València o el domicili del recurrent, dins del termini de dos mesos a comptar des del dia següent al de la publicació de les bases en el Butlletí Oficial de la Província de València.  
  
- Contra tots els actes administratius definits que es deriven de les bases, podran els interessats interposar els pertinents recursos en els casos i en la forma establida en la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú, i en la Llei 9/1998, de 13 de juliol, Reguladora de la Jurisdicció Contenciosa Administrativa.  
Si es presenta al·legació, suggeriment, reclamació o petició de revisió per escrit sobre la puntuació atorgada pel tribunal o una altra circumstància relativa al desenvolupament de les proves durant els tres dies hàbils següents a l'exposició pública de les puntuacions de cada prova o exercici, serà el tribunal el que decidirà sobre aquestes en la següent sessió, i ho consignarà en la corresponent acta, tot això sense perjudici del que s'estableix en els paràgrafs anteriors respecte a la interposició de recursos. L'esmentat termini de tres dies no operarà quan els aspirants reduïsquen aquest termini per a la realització d'exercicis.  
  
Les bases i normes vinculen a l'administració, als tribunals de selecció de les distintes convocatòries i a aquells que hi participen.  
En qualsevol moment, sempre abans de la convocatòria de cada plaça, l'Alcaldia podrà modificar o deixar sense efecte les bases per mitjà de l'adopció de la corresponent resolució, que serà publicada de forma oportuna.  
En la resta de supòsits, per a la anul·lació o la revisió d'ofici dels acords aprovatoris de les convocatòries, s'atendrà a tot allò que preveuen els articles 102 i 106 de la Llei 30/1992, de 26 de novembre.  
  
Les presents bases es publicaran en el Butlletí Oficial de la Província de València i el seu extracte en el Diari Oficial de la Comunitat Valenciana, i la convocatòria s'anunciarà per mitjà d'un extracte en el Butlletí Oficial de l'Estat.  
  
  
ANNEX  
  
El grup cinqué, de temes sobre l'entorn sociolocal del municipi de Xeresa, és el següent:  
  
Tema 41. Història del municipi de Xeresa.  
Tema 42. Xeresa: terme municipal, població, economia, territori, guia de carrers i límits amb els municipis veïns.  
Tema 43. Infraestructures i oferta de serveis culturals i esportius, i festes de Xeresa».  
  
Contra les presents bases, que posen fi a la via administrativa, es pot interposar alternativament o recurs de reposició potestatiu, en el termini d'un mes a comptar des l'endemà de la publicació del present anunci, davant l'alcalde president d'aquest Ajuntament de Xeresa, de conformitat amb els articles 116 i 117 de Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o recurs contenciós administratiu, davant el Jutjat Contenciós Administratiu de València, en el termini de dos mesos a comptar des l'endemà de la publicació del present anunci, de conformitat amb l'article 46 de la Llei 29/1998, de 13 de juliol, de la Jurisdicció Contenciosa Administrativa. Si s'optara per interposar el recurs de reposició potestatiu, no podrà interposar el recurs contenciós administratiu fins que aquell siga resolt expressament o s'haja produït la seua desestimació per silenci. Tot això sense perjudici que puga exercitar qualsevol altre recurs que estime pertinent.  
  
  
Xeresa, 25 d'abril de 2012.- L'alcalde president: Tomás Ferrandis Moscardó.